Nuwe VF Plus leier aangekondigPieter Groenewald. Die VF Plus het Saterdag ŉ nuwe partyleier aangewys nadat Pieter Mulder aangedui het dat hy as leier sal uittree. Dr. Pieter Groenewald, voormalige voorsitter van die VF Plus, is by die party se driejaarlikse verkiesingskongres in Johannesburg as die nuwe leier van die party aangewys. Adv. Anton Alberts is in sy plek as voorsitter aangewys. Die VF Plus het in ŉ verklaring gesê Groenewald sal die party saam met ŉ sterk leierskapspan na die volgende algemene verkiesing in 2019 en daarna lei. Volgens Groenewald was dit ŉ voorreg om saam met Mulder te dien as parlementslid en het dit hom goed voorberei vir sy nuwe posisie. “Daar is min mense in Suid-Afrika met die diepgaande kennis oor die politieke situasie in Suid-Afrika soos dr. Mulder. Hy gaan eers nog aanbly as parlementslid en ons sal voortgaan om sy insig en raad tot voordeel van die party aan te wend,” het Groenewald gesê. “Die VF Plus het in die laaste munisipale verkiesing gewys hy is ŉ dinamiese, groeiende party, wat ŉ belangrike rol het om te speel in die politieke landskap van Suid-Afrika. Ek is trots daarop om die party die toekoms in te neem met ŉ sterk, nuwe leierskapspan om my te steun. Ons besef daar is vele uitdagings op die pad vorentoe, maar ek is positief dat daar wel ŉ toekoms vir almal in die land is en dat die ANC wel by die stembus geklop kan word.”